b"\n_START_ARTICLE_\nRiu Ripoll\n_START_SECTION_\nGeografia\n_START_PARAGRAPH_\nEl Ripoll neix al sot del Gal\xc3\xad, a la serra de Granera, al municipi de Sant Lloren\xc3\xa7 Savall, a 640 metres d'altitud, dins el Parc Natural de Sant Lloren\xc3\xa7 del Munt i l'Obac. Va cap al sud entre les serres del Farell i Sant Lloren\xc3\xa7 del Munt, passa per Sant Feliu del Rac\xc3\xb3, Castellar del Vall\xc3\xa8s, Sabadell, Barber\xc3\xa0 del Vall\xc3\xa8s, Ripollet i Montcada i Reixac, on s'uneix al Bes\xc3\xb2s._NEWLINE_Els principals afluents s\xc3\xb3n, per l'esquerra, el torrent de Canyelles, el de la Tosca (tamb\xc3\xa9 anomenat torrent de Colobrers, de Can Moragues o de Can Pag\xc3\xa8s) i el riu Tort; i, per la dreta, el torrent de Ribatallada o de Botelles (o Gotelles), la riera de Sant Cugat i el riu Sec \xe2\x80\x93de 23 km de longitud\xe2\x80\x93, format per la uni\xc3\xb3 dels torrents de la Batzuca, de la Gr\xc3\xadpia i de la Riereta._NEWLINE_La longitud del curs principal del riu \xc3\xa9s de 39,2 km i la totalitat dels afluents tenen un recorregut de 181,5 km.\n_START_SECTION_\nDesenvolupament agr\xc3\xadcola i industrial\n_START_PARAGRAPH_\nA mitjan segle X, es van construir s\xc3\xa9quies que encara avui contribueixen al reg de diversos horts. Poc temps despr\xc3\xa9s hi ha datats els primers documents on s'esmenta la construcci\xc3\xb3 de molins de farina. _NEWLINE_Aquests molins es van anar reconvertint fins que es van utilitzar per a la fabricaci\xc3\xb3 de paper, ind\xc3\xbastria que predominava al riu durant el segle XVIII. _NEWLINE_Durant el segle XX hi va haver un gran auge de les empreses t\xc3\xa8xtils al Vall\xc3\xa8s Occidental i va sorgir una important quantitat de grans empreses dedicades al t\xc3\xa8xtil i als tints de teles al marge del riu per tot el seu recorregut. Aquest fet va significar una gran aflu\xc3\xa8ncia d'immigrants a les poblacions que travessa el riu. L'impacte mediambiental de les empreses t\xc3\xa8xtils va ser molt fort, i la utilitzaci\xc3\xb3 de subst\xc3\xa0ncies nocives, una ampliaci\xc3\xb3 descontrolada de les ind\xc3\xbastries i un m\xc3\xa9s gran aprofitament de l'aq\xc3\xbc\xc3\xadfer produ\xc3\xaft per la triplicaci\xc3\xb3 dels habitants de poblacions com Sabadell en pocs anys van produir una contaminaci\xc3\xb3 molt greu del riu.\n_START_SECTION_\nLes inundacions del 1962\n_START_PARAGRAPH_\nDurant les onades migrat\xc3\xb2ries de les d\xc3\xa8cades 1940 i 1950 es van construir r\xc3\xa0pidament barris sencers d'autoconstrucci\xc3\xb3 a la riba i el llit del riu. El 25 de setembre de 1962 el Ripoll, un riu amb un cabal esc\xc3\xa0s, va cr\xc3\xa9ixer entre quatre i sis metres i s'endugu\xc3\xa9 tot el que trobava al seu pas. Aquell tr\xc3\xa0gic dia, va caure una pluja breu, per\xc3\xb2 molt intensa, i es registraren uns 225 litres per metre quadrat de precipitaci\xc3\xb3. El riu no estava canalitzat i als ulls dels ponts estrets s'hi va acumular pedres, arbres, cotxes i tota mena de ferralla. Tot va succeir durant la nit i van desapar\xc3\xa8ixer barris sencers; la riuada va deixar un balan\xc3\xa7 d'un miler de morts comptant les v\xc3\xadctimes de tot el Vall\xc3\xa8s Occidental.\n_START_SECTION_\nEspai d'oci\n_START_PARAGRAPH_\nA la d\xc3\xa8cada dels 1990 es van produir inversions per a adequar les vores del riu i fer camins per a fer del Ripoll un lloc de passeig. Entre 1999 i 2006, l'Ajuntament de Sabadell, amb l'ajuda de la UE i l'Ag\xc3\xa8ncia Catalana de l'Aigua, va invertir 30 milions d'euros per a la construcci\xc3\xb3 d'una nova estaci\xc3\xb3 depuradora amb un cost de 12 milions d'euros, la depuradora de Cal Piteu. La resta de la inversi\xc3\xb3 es va dedicar a la millora de la qualitat de l'aigua, amb noves mesures protectores i a la recuperaci\xc3\xb3 de camins i de l'entorn paisatg\xc3\xadstic.\n_START_SECTION_\nAmics del Ripoll\n_START_PARAGRAPH_\nAmics del Ripoll \xc3\xa9s una entitat sabadellenca que vetlla per preservar, millorar i donar a con\xc3\xa8ixer el Ripoll i els elements patrimonials que conserva._NEWLINE_L'entitat es va constituir com a associaci\xc3\xb3 l\xe2\x80\x99any 2000. Els socis fundadors s\xc3\xb3n els autors del Programa de documentaci\xc3\xb3 dels b\xc3\xa9ns d\xe2\x80\x99inter\xc3\xa8s del patrimoni cultural i natural del riu Ripoll, promogut i editat per l\xe2\x80\x99Ajuntament de Sabadell i realitzat entre 1997-2000. Com a activitats destacades, l'entitat ha organitzat diverses jornades sobre el riu \xe2\x80\x93sovint en col\xc2\xb7laboraci\xc3\xb3 amb la Fundaci\xc3\xb3 Bosch i Caredellach\xe2\x80\x93, ha publicat el llibre Quatre itineraris pel Ripoll a Sabadell. Guia del parc fluvial (2004) (XIII Premi Bonaplata en la categoria de difusi\xc3\xb3 patrimonial) i el joc de mem\xc3\xb2ria Riu Ripoll (2006), com tamb\xc3\xa9 ha realitzat \xe2\x80\x93amb la Uni\xc3\xb3 Excursionista de Sabadell\xe2\x80\x93 el pl\xc3\xa0nol Parc fluvial del Ripoll editat per l'Ajuntament de Sabadell (2007). Al llarg dels anys, Amics del Ripoll ha defensat el rodal de Sabadell mitjan\xc3\xa7ant diferents activitats, com ara oposant-se al trasllat del zoo al rodal sabadellenc, defensant el patrimoni natural\xc3\xadstic o b\xc3\xa9 formant part de la Campanya Contra el Quart Cintur\xc3\xb3, al costat de les entitats ecologistes locals."